**ՀՀ Արագածոտնի փոխմարզպետ Նունե Մովսիսյանի ելույթը Հովհաննես Մազմանյանի կիսանդրու բացման ժամանակ**

Ողջունում եմ բոլոր ներկաներին:

Այսօր Արագածոտնի մարզը հարստացավ եւս մեկ մշակութային արժեքով:

Վերջին Սամուրայ. այսպես են կոչում Ղարսի հերոսական պաշտպանության հրամանատար գնդապետ Հովհաննես Մազմանյանին: 1920 թվականի հոկտեմբերի 30-ին մեր զորքերը պետք է անցնեին հարձակման՝ Վեզենքոյը գրավելու նպատակով: Սակայն, առաջին գունդը մերժեց կատարել հրամանը եւ տեղից չշարժվեց: Հուսահատ եւ անզոր գնդապետը ինքնասպան եղավ:

Ղարսն ընկավ թշնամու ձեռքը:

 2012 թվականին լրացավ գնդապետ Հովհաննես Մազմանյանի ծննդյան 120 ամյանը: Ղարսի հանձնումը չհանդուրժած գնդապետն իր վճիռը կայացնելու պահին ընդամենը 28 կամ 30 տարեկան է եղել:

Մազմանյանական հայրենասիրությունը առկա է շատերիս մոտ: Արցախյան պատերազմը դա ի ցույց դրեց: Նրա հերոսական կերպարը այսօր էլ ոգեշնչման աղբյուր է սերունդների համար: Այդ երախտիքի առհավատչյան այսօրվա կիսանդրու տեղադրումն է, որը յուրահատուկ խորհուրդ ունի. այն է՝ սերունդներին ի պահ տալ գնդապետ Հովհաննես Մազմանյանի փառավոր եւ հերոսական անունը:

Փա՛ռք քեզ, հայ գնդապետ: Քո խիզախ կյանքով դաժան մահը հեգնեցիր եւ հպարտ մահով մեր կյանքին փայլ տվեցիր:

Հարգա՛նք քեզ: